Departement gaan nou opdok vir Giyani-projek(Foto: Pixabay) Die departement van menslike nedersettings, sanitasie en water gaan opdok vir die uitstaande geld wat nog aan kontrakteurs van die Giyana-grootmaatwaterverskaffingsprojek geskuld word. Dít volgens die departement se direkteur-generaal, Mbulelo Tshangana, wat sê die projek gaan binne die volgende sewe maande afgehandel wees. “Daar is vordering en werk aan die pypleiding is 95% afgehandel. Vir my sou vordering behels dat die water begin loop. Ek dink alles gaan teen Junie afgehandel wees, maar weereens is die probleem met elke konstruksieprojek arbeidskwessies,” het Tshangana Dinsdag aan die portefeuljekomitee oor menslike nedersettings, water en sanitasie gesê. Hy het gesê die departement was verplig om ŉ oplossing vir die uitgerekte geding met Khato Civils te vind. Dié subkontrakteur het alle werk gestaak nadat hy aangevoer het hy is nie betaal nadat die Lepelle Noordelike Waterraad se kontrak met LTE Engineering aan die begin van die jaar opgeskort is nie. “As ons mense moet betaal, sal ons dit doen,” het Tshangana gesê. “Ek dink dit sou verkeerd van ons wees om hulle nie te betaal, dus sal ons dit doen. Wanneer die arbeidskwessies opgelos is, kan die bouwerk aangaan om die pypleiding af te handel. Ons het reeds die rekonsiliasie gedoen van wat al betaal is, en wat nog uitstaande is.” Hy het toegegee dat die Spesiale Ondersoekeenheid (SOE) se ondersoek na die waterraad sake bemoeilik, maar ook gesê dat dit nie die afhandeling van die projek in die wiele mag ry nie. “Dit is nie asof ons nié iets doen aan die [onafgehandelde] 5% nie. Ons vloot is reeds daar, die konstruksie-eenheid van die departement is gereed. Die enigste uitdaging is dat die SOE ons vra om geld van die diensverskaffer te verhaal. “Dié verhaling, die regskwessies, kan in die hof uitgestryk word, maar op die grond het ons met die SOE ooreengekom dat die werk moet voortgaan.” Die SOE het Maandag ŉ klopjag op die staatsbeheerde Lepelle Noordelike Waterraad in Polokwane gedoen. Die Giyani-grootmaatwaterprojek, wat water aan 55 nedersettings moet verskaf, het verlede jaar tot stilstand gekom nadat Khato Civils alle werk laat vaar het weens sy bewering dat die departement hom R300 miljoen skuld – én gevolglik gedwing het om ŉ duisend werkers af te lê. Die SOE het die waterraad se kantore deursoek nadat hy geweier het om dokumente wat met die ondersoek verband hou, vorendag te kom. Die minister van finansies, Tito Mboweni, het die kwessie ŉ “stinkpoel van korrupsie” genoem. Die projek van R3,5 miljard het nou sy aanvanklike kosteberaming vyf keer oorskry – en inwoners wag steeds op water. Tshangana het gesê die SOE was reg om op te tree omdat die hoof van die waterraad nie die nodige dokumente voorgelê het nie. Die SOE ondersoek die hele tenderproses, ook die rol van LTE Engineering en Khato Civils onderskeidelik, en het reeds ŉ voorlopige verslag aan pres. Cyril Ramaphosa daaroor oorhandig. Die ondersoekeenheid se woordvoerder, Kaizer Kganyago, het bevestig dat die voorlopige verslag bevind het die toekenning van die kontrak aan LTE was onregmatig omdat daar nie aan verkrygingsbepalings voldoen is nie. Hy het gesê die feit dat die aanvanklike kontrak foute bevat het, beteken nie dat ŉ waardevolle diens nié gelewer is nie. Die finale verslag sal bepaal hoeveel geld terugbetaal moet word.